Karta li Taret mar-Riħ P… kien ilu ma jorqod lejl sħiħ. Le, ma kellux inkwiet, lanqas ma kien marid, imma daħħal fellus f'rasu li ma setax isib irkaptu tiegħu. Kien ilu jpitter dawk l-aħħar għaxar snin u x-xogħol tiegħu kien qed jingħoġob mhux ħażin, b'dankollu xtaq li jkompli jistudja biex jimxi aktar 'il quddiem fil-qasam tal- pittura. Kien saħansitra jgħallem l-arti fi skola sekondarja, xorta waħda ma setax iberred fih dik ix-xewqa kiebja li xi darba jkollu flus biżżejjed biex jitlaq it-tagħlim u jmur jistudja għal xi żmien f'kulleġġ barra minn Malta. Jumejn qabel kien qara li l-Accademia di Belle Arti di Bologna nidiet konkors li għalih seta' jikkonkorri kulħadd. Ser jingħataw għaxar premjijiet ta' boroż ta' studju ta' sentejn għal dawk li jiġu minn ta' quddiem. Jistgħu jpinġu li jridu, is-suġġett miftuħ għal kull tema, basta li jkun juri laqta ta' oriġinalità. Tħajjar jidħol għal din l-isfida, kellu żmien jaħsibha sa tlitt ijiem oħra għax ladarba japplika kellu jikteb dwar xiex ser tkun il-pittura tiegħu. Lejl u nhar moħħu jissielet biex forsi jirnexxilu jolqot idea oriġinali, kien kollu ta' xejn u ħassu ser jiġġennen. Jaħasra okkażjoni bħal dik ħassha ser tiżloqlu minn taħt idejh u żgur li qatt ma jerġa' jkollu oħra bħalha. Kien ix-xahar ta' April, il-vakanzi tal-Għid il-Kbir. Skola ma kellux u seta' jikkonċentra ħsibijietu kollha fuq dan l-imbierek suġġett li xtaq isib malajr kemm jista' jkun. Kollu ta' xejn. Beda jitlef kull tama li jlaħħaq. Iqalleb il-kotba tal-arti, jixgħel u jitfi l-kompjuter, jixrob il-kikkri tal-kafe waħda wara l-oħra, forsi ma tafx kif … ta' xejn. Kienu saru l-ħdax u nofs ta' filgħodu. Ġieh f'rasu li jaqbad il-karozza u jmur idur dawra mal-inħawi tar- raħal tiegħu, forsi xi ħaġa fl-aħħar tasal biex tgħinu. Kien joqgħod in-naħa ta' fuq tal-Ibraġ. Startja l-karozza u ħareġ bla ma jaf fejn sejjer. Induna li kien qam ir-riħ ġmielu. Ġibed lejn Triq il-Franċiż li dejjem kien jammira minħabba l-veduta sabiħa ta' Wied Għomor. Waqqaf il- karozza u tefa' ħarstu 'l hinn lejn Ta' Ġakondu, għelieqi mtarrġin fuq xulxin, xi sbuħijal B'dankollu ma marx biex jitgħaxxaq bin-natura, imma li jsib suġġett għall-pittura. Buffura riħ qawwija, kollox jitħarrek, siġar u friegħi jiżfnu … u min-naħa tax-xellug minn taħt il-vilel fejn kien hemm salt boroż suwed bl-imbarazz taret karta u nqabdet bejniet il-wajpers u l-windskrin tiegħu. Bilkemm ma bediex jitbissem, meta ġie x'jgħidlu biex jaħtaf dik il-karta qabel ma terġa' ttir, forsi… Hekk għamel. Karta rqiqa, qisha folja minn xi ktieb tal-Bibbja qadim, miktuba bl-Ingliż, paġna 1268, tipa antika u rqiqa bilkemm tinqara, kull paġna maqsuma f'żewġ kolonni. Beda jillixxa dik il-paġna u jifliha sew … paġna mill-evanġelju ta' San Luqa … laqtu t-titolu 'The prodigal Son'. Beda jaħseb u jaħseb. Pitturi li juru dik ix-xena hawn kemm trid, l-aktar magħrufa hija dik ta' Rembrandt li saret fl-1669 li llum tinsab fl-iState Hermitage, ta' San Pietruburgo, ir-Russja. Baqa' hemm, ċass, jaħseb. Ħass sensazzjoni stramba b'dik il-karta f'idu. Ġie x'jgħidlu li veru kien hawn mijiet ta' stampi ta' dil-parabbola, imma kollha kemm huma juru l-iben iż-żgħir ġej lura fil-faqar u d-dwejjaq tiegħu, naturalment flimkien ma' missieru ferħan jitgħaxxaq bih u salt sefturi mdawrin miegħu. Imbagħad f'rokna tal-pittura tara lil dan ħuh imgħaddab iħares. Ma jiftakarx li qatt ra xi waħda li turi biss lill-iben il-kbir waħdu jew ma' xi ħadd li wassallu l-aħbar dwar ħuh. Issib ftit pitturi oħra li juru l-missier anzjuż jittawwal minn fuq setaħ. Tgħid kellu jaħtaf dik l-idea7 Baqa' hemm għall-isbaħ nofs siegħa, jgħarbel f'moħħu x'kellu jagħmel. Fl-aħħar qatagħha li kien sab xi ħaġa li tgħodd għalih. Żamm fuq is-sit ta' ħdejh dik il-folja karta li minnha seraq it-tema, startja l-karozza u dar lura. L-ewwel ma beda jaħseb kien dwar it-titolu li ser jagħti lill-pittura għax kien jeħtieġu malajr biex ifittex japplika. Wara li kiteb bosta titoli ħaseb li l-aħjar wieħed kien: ''The arrival of the prodigal's brother'; dak il-ħin stess xegħel il-kompjuter u applika. Kien qisu miġnun bil-ferħ ladarba rnexxielu jsib dak li beda jfittex. Issa bil-mod jibda jimmaġina kif ser ifassal dak li beda jiġih f'moħħu. Sa filgħaxija ħarġa LXXXIX 2016 kien iddeċieda li l-istampa ma kellhiex tkun b'salt figuri, tnejn biss, l-ewlieni minnhom ser ikun ħu l-Iben prodigu, liebes pulit u rikk għalkemm kien ġej mix-xogħol, għax mid-dehra dik il-familja kienu għonja ġmielhom, dak kien imur jaħdem biss biex jgħasses lill-ħaddiema. Iva, mela kellu jkun hemm dan l-imbierek kemxejn imġenneb fir-rokna tax-xellug iħares lejn il-lemin u 'l hinn minnu seftur li ġablu l-aħbar; dan bi driegħu x-xellugija merfugħa għax b'subgħajh qed juri lejn il-lok minn fejn ġej il-briju tal-mużika u ż-żfin. Fl-isfond jidhru għelieqi u xi siġar li ma jridux ikunu wisq prominenti, għax l-attenzjoni kollha ta' min iħares lejn il-pittura kellha taqa' fuq l-espressjoni ta' wiċċ dak il-ġuvni xħin jisma' l-aħbar. Xtaq ipinġi wiċċ li qed juri ħasda, jesprimi dispjaċir, flimkien ma' dagħdigħa ta' qilla għall-inġustizzja li ħass li saret miegħu, li kien tant ubbidjenti u leali lejn missieru. Tgħid jirnexxilu joħroġ fuq it-tila dawn is-sentimenti kollha li żgur ħass dak il-ġuvni7 Mill-kliem li jgħid lil missieru jidher sew x'kien għaddej minn moħħu u x'ħass f'qalbul Fl-istess ħin beda jirrealizza li mhux possibbli li espressjoni ta' wiċċ turi dawk l-emozzjonijiet kollha f'salt. Din ser tkun stampa statika u mhux film u għalhekk ried jagħżel sew kif ser ipittru. Mela, beda jqatta' ħin twil quddiem il-mera jistudja l-fattizzi tiegħu stess waqt li jimmaġina li hu mgħaddab, muġugħ, offiż jew diżappuntat. Iddeċieda li fost dawn l-emozzjonijiet kollha kienet tirbaħ dik tal-uġigħ li ħass dan il-ġuvni għax lilu missieru qatt m'għamillu festa. Ma riedx jibda x-xogħol mill-ewwel u bil-għaġla, ma kellux għalfejn ladarba kien applika kien baqagħlu żmien ta' xahrejn. Ippjana sew kif ser jibda: l-ewwel pass jaqra għal bosta drabi dik il-parabbola mill-Bibbja u mhux biss minn fuq dik il-folja li weħlet mal-ħġieġa tal-karozza. Kien jemmen ferm fit- talb u ħass li did-darba għal suġġett bħal dan kellu tabilħaqq bżonn l-għajnuna tas-sema. Wara jipprova jimmaġina li din l-istorja saret lilu, li hu l-protagonista tal-ġrajja. Tgħid kif kien iħossu Żgur li ma kellux jipprova jibda jħażżeż xejn qabel ma jgħaddi minn dal-proċess twil ta' tħejjija, proċess li jgħajjik, li tarah żejjed, li jtellfek ħafna żmien prezzjuż, imma li fl-istess ħin kull artist jaf kemm huwa ta' ħtieġa. Fuqu għad jiddependi kull taħżiża li ser toħroġ fuq it-tila u fuqhom kull pinzellata ta' żebgħa bl-isfumar kollu ta' lwien. Pascal fl-aħħar beda l-kwadru. Ħdejh dejjem kien ikollu dik il-folja tal- Bibbja li weħlet mal-ħġieġa, għalih saret qisha xi relikwija li mingħajrha ma jgħaddix. Dam l-isbaħ għoxrin jum biex lesta l-kwadru u kien kuntent bir- riżultat. Tgħidx kemm-il ritratt ħadlu. Wara beda jirsisti biex isib aġenzija ta' assigurazzjoni u li teħodlu ħsieb l-ippakkjar u l-pustaġġ tal-kwadru. Ma kienx biħsiebu jixxaħħaħ, fittex li jkollu kollox mill-aħjar biex jagħti impressjoni tajba tiegħu bħala artist matur. Tgħidx kemm kellu tensjoni fuqu sa ma wasallu l-messaġġ mill- Konservatorju li l-pittura tiegħu waslet sħiħa u f'sikkitha. Imbagħad seta' jistrieħ u jirrilassa wara tant jiem ta' xogħol mentali u stress. Beda jgħid lilu nnifsu li jaqbel li jinsieha għalkollox il-pittura, qisha qatt ma kienet. Din mhix ħaġa ħafifa għax kienet saret biċċa mill-istess ħajtu. Ibda biex għax qabel tliet xhur oħra mhux ser joħroġ ir-riżultat u barra minn hekk min jaf kemm eluf ta' artisti oħra ħadu sehem, u għalhekk jista' kważi jaqta' qalbu għalkollox, imma insomma dik il-pittura tiġi lura u hu jkun kuntent li lesta kwadru ieħor. Wara ftit jiem li għalaq il-konkors sab messaġġ li għarrfu li kienu daħlu mija u sebgħin pittura … u tiegħu tinsab fosthom. Ħarġu r-riżultati. Lanqas ried jemmen. Tiegħu kienet ġiet is-seba' waħdal Kien rebaħ dik il-borża ta' studju li tant kien ilu jixtieql Ħa f'idu dik il-karta tal-Bibbja u beda jbusha. Kien biħsiebu jwaħħalha mal-ħajt fi frejm tal-fiddal